አቶ አስመላሽ፡- የፓርቲዎች መተዳደሪያ ደንብ ገደብ አስቀምጧል፡፡ ጋዜጠኛ መብትና ግዴታው ምንድነው? የመገናኛ ብዙኃን፣ የፖለቲካ ፓርቲዎች፣ የምርጫ አስፈጻሚዎች መብትና ግዴታ በዝርዝር ተቀምጧል፡፡ የገዥው ፓርቲ አስፈጻሚዎችም ይሁኑ የምክር ቤት አባላት፣ በተለይ ተወዳዳሪ የሆኑት፣ በሚሰጡት መግለጫና ዜና ላይ ጥንቃቄ መደረግ እንዳለበት ደንቡ አስቀምጧል፡፡ ፍትሕ እንዳይዛባ ጋዜጠኛም ክትትል ማድረግ እንዳለበት በሥነ ምግባር ሕጉም ተቀምጧል፡፡ ይህ ግን መለየት አለበት፡፡ ገዥው ፓርቲ በአጠቃላይ እንደ መንግሥት ሆኖ ከሚሠራው ሥራ ጋር መገናኘት የለበትም፡፡ ለምሳሌ “አሥር ዓመት ከተሐድሶ በኋላ” ተብሎ የሚሠራ ሥራ አለ፡፡ ይህ ቀደም ብሎ የታሰበ ሥራ ነው፡፡ አቶ መለስ ዜናዊም እያሉ ጀምሮ ከ1994 ዓ.ም. በኋላ፣ “የተሐድሶ መስመሩ ያመጣው ለውጥ ምንድን ነው? ምን ለውጥ አሳይተናል? የታየው ክፍተት ምንድን ነው? እንዴት መቀጠል ይቻላል?” በሚል አጠቃላይ ግምገማ ይደረጋል፡፡ ይህ መሠራቱ ለምርጫ ከሚደረገው ዝግጅት አንፃር የሚታይ አይደለም፡፡ አንዳንድ አገሮች እንዳላችሁት በምርጫ ጊዜ ሆስፒታልና ትምህርት ቤት ሲመረቅ የሚከለክሉ አሉ፡፡ እኛ ግን ይህንን የሚከለክል ነገር የለንም፡፡ ግን በዚህ ምክንያት የምርጫ ቅስቀሳ ለማድረግና የተዛባ የመገናኝ ብዙኃን አጠቃቀም እንዲኖር መደረግ እንደሌለበት ተቀምጧል፡፡ ይህ በጥንቃቄ መታየት አለበት ያላችሁት ነገር ተገቢ ነው፡፡ በተለይ በዜና ጊዜ ሲቀርብ የሚታይ ሠፊ ትንታኔ አለ፡፡ ይህ አግባብ ስላልሆነ ገዥው ፓርቲም ማየት ያለበት ጉዳይ ነው፡፡
